Taylon Marcolino viċin Valletta Valletta jinsabu viċin li jiffirmaw lill-attakant Brażiljan ta' 25 sena Taylon Nicolas Marcolino. Dan il-player lagħab ma' Hibernians fl-istaġun 2018/19 iżda l-aħħar partita tiegħu – ironikament id-decider tal-kampjonat kontra Valletta – kienet immarkata b'kontroversja hekk kif kien allega li individwu kien bagħat lil xi ħadd id-dar tiegħu biex joffrilu flus biex ma jilgħabx din il-partita. Taylon kien ingħaqad ma' Hibernians mingħand Internacional Limeira fis-sajf tal-2018. Wara li ħalla lil dan il-club, huwa mar jilgħab il-Bulgarija fejn qatta' ftit xhur ma' Botev Plovdiv qabel ingħaqad ma' Al-Orooba fl-Emirati Għarab Magħquda. Madankollu, fit-tieqa tat-trasferimenti ta' Jannar, huwa kien irritorna fil-Brażil fejn kien ingħaqad ma' Criciuma EC. Dan l-akkwist għal Valletta se jkun l-ewwel wieħed taħt it-tmexxija tal-coach il-ġdid, Jesmond Zerafa.